บาทป่วนเก็งอังกฤษพ้นยูโร
กสิกรไทยจับตาผลประชามติ &#8220;บริซิท&#8221; ชี้หากออก กระทบตลาดเงินโลกแรง บาทอาจอ่อนค่าฉับพลัน 10%
15 มิ.ย. 2559

กสิกรไทยจับตาผลประชามติ “บริซิท” ชี้หากออก กระทบตลาดเงินโลกแรง บาทอาจอ่อนค่าฉับพลัน 10%
นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย เปิดเผยว่า ค่าเงินบาทในช่วงปลายไตรมาส 2 มีแนวโน้มผันผวนมาก โดยตัวแปรหลักที่ตลาดให้น้ำหนักมากที่สุดในช่วงนี้ คือ การทำประชามติให้สหราชอาณาจักร (ยูเค) ออกจากการเป็นสมาชิกสหภาพยุโรป (อียู) หรือ บริซิท (BREXIT)
ทั้งนี้ หากผลการทำประชามติออกมาว่าให้ยูเคออกจากอียู จะส่งผลให้ตลาดเงินโลกผันผวน รวมทั้งค่าเงินบาทในระยะสั้นอาจอ่อนค่าลงอย่างรวดเร็วราว 10% จากการที่นักลงทุนตกใจจนเกิดแรงเทขายก่อน แม้จะยังประเมินผลกระทบไม่ชัดเจน แต่ขณะนี้เริ่มเห็นตลาดตอบรับข่าว เงินไหลออกไปหาเงินเยนที่เป็นสินทรัพย์ปลอดภัย จนทำให้เงินเยนแข็งค่าขึ้น
สำหรับธนาคารกสิกรไทยมองว่าเงินบาทจะโน้มอ่อนค่าลงตั้งแต่ปลายไตรมาส 2 เป็นต้นไป โดยประเมินเงินบาทสิ้นเดือน มิ.ย. อยู่ที่ 35.50 บาท/เหรียญสหรัฐ สิ้นไตรมาส 3 อยู่ที่ 36 บาท/เหรียญสหรัฐ และจบที่ 37 บาท/เหรียญสหรัฐ ในสิ้นปี 2559 ภายใต้ประมาณการว่าธนาคารกลางสหรัฐ (เฟด) จะขึ้นดอกเบี้ยนโยบาย 2 ครั้ง ในเดือน ก.ค. และ ธ.ค. และยูเคไม่ออกจากการเป็นสมาชิกอียู
“ผลโพลของยูเคมีผู้สนับสนุนมากอย่างผิดคาด แต่เรายังมองว่า สุดท้ายยูเคน่าจะยังคงเป็นสมาชิกอียูต่อ เพราะหากออกจากยูโรจะมีผลกระทบมากกว่า ทั้งเรื่องที่ต้องทบทวนกฎกติกาใหม่ เช่น ข้อตกลงเขตเสรีการค้า หรือเอฟทีเอที่หลายประเทศทำกับอียู จะต้องเจรจากับยูเคอีกทีไหม นอกจากนี้ยังส่งผลให้การลงทุนชะงัก การข้ามแดน แม้กระทั่งนายกรัฐมนตรีอังกฤษอาจต้องลาออก ทำให้เกิดสุญญากาศทางการเมืองตามมา” นายกอบสิทธิ์ กล่าว
นายกอบสิทธิ์ กล่าวว่า ช่วงที่ผ่านมา มีเงินลงทุนต่างชาติไหลกลับเข้ามาลงทุนในพันธบัตรธนาคารแห่งประเทศไทย (ธปท.) มากถึง 4 หมื่นล้านบาทภายใน 1 สัปดาห์ มาอยู่ที่ 1.4 แสนล้านบาท หลังจากที่นักวิเคราะห์เปลี่ยนมุมมองการขึ้นดอกเบี้ยของเฟด ว่าจะเลื่อนออกไปจากเดือน มิ.ย. คาดว่าจะเป็นแรงกดดันให้ ธปท. อาจจะต้องใช้นโยบายดอกเบี้ยเข้ามาลดเงินร้อนที่ไหลเข้ามาหาผลตอบแทน จนมีผลให้เงินบาทแข็งกว่าภูมิภาค
อย่างไรก็ตาม ธปท.อาจรอดูนโยบายดอกเบี้ยสหรัฐในการประชุมรอบเดือน ก.ค. หากสหรัฐปรับขึ้นดอกเบี้ย เงินทุนจะไหลออกไปเองจากส่วนต่างอัตราดอกเบี้ยระหว่างไทยกับสหรัฐที่แคบลง ทำให้เงินบาทอ่อนค่าลง ช่วยภาคการส่งออกที่ประเมินว่าจะทรงตัว 0% พยุงเศรษฐกิจไทยได้ต่อเนื่อง ธนาคารจึงคงประเมินว่า ธปท.จะคงอัตราดอกเบี้ยนโยบายไว้ที่ 1.5% จนถึงสิ้นปีนี้ ขณะที่เศรษฐกิจไทยปีนี้ยังคงประมาณการการเติบโต 3%